b'\n_START_ARTICLE_\nRebel\xc2\xb7li\xc3\xb3 dels b\xc3\xb2xers\n_START_SECTION_\nGuerres i tractats desiguals\n_START_PARAGRAPH_\nEl 1840 va esclatar la Primera Guerra de l\'Opi entre la Gran Bretanya i la Xina. Aquesta i la Segona Guerra de l\'Opi foren causades per les disputes sobre el comer\xc3\xa7 de l\'opi a la Xina, que el govern xin\xc3\xa8s tractava de prohibir. Els brit\xc3\xa0nics no pensaven renunciar al negoci de la droga, que era conreada en grans extensions en l\'\xc3\x8dndia i exportada m\xc3\xa9s tard a tot el Sud-est asi\xc3\xa0tic. Despr\xc3\xa9s de la f\xc3\xa0cil derrota de l\'ex\xc3\xa8rcit xin\xc3\xa8s, els brit\xc3\xa0nics van obligar el govern imperial a cedir-los l\'illa de Hong Kong a perpetu\xc3\xaftat (a la qual m\xc3\xa9s tard es van agregar la pen\xc3\xadnsula i illes adjacents), a permetre les importacions d\'opi i a obrir una s\xc3\xa8rie de ports al comer\xc3\xa7 estranger._NEWLINE_En aquesta mateixa \xc3\xa8poca, francesos, russos i japonesos van comen\xc3\xa7ar a augmentar la seva influ\xc3\xa8ncia sobre la Xina. A causa de la seva inferioritat econ\xc3\xb2mica i militar, la dinastia Qing va ser obligada a signar nombrosos acords que serien coneguts com els "Tractats Desiguals". Entre aquests hi ha el Tractat de Nanjing (1842), el Tractat d\'Aigun (1858), el Tractat de Tianjin (1858), la Convenci\xc3\xb3 de Pequ\xc3\xadn (1860), el Tractat de Shimonoseki (1895), i la Segona Convenci\xc3\xb3 de Pequ\xc3\xadn (1898)._NEWLINE_La Xina va tornar a perdre una altra gran guerra, aquesta vegada contra el Jap\xc3\xb3, el 1895. L\'enfrontament, particularment violent, es va saldar amb la p\xc3\xa8rdua de la Pen\xc3\xadnsula de Corea, les illes Pescadors i Taiwan, a m\xc3\xa9s del pagament de fortes indemnitzacions i concessions comercials als vencedors. Tot aix\xc3\xb2 es va traduir en una important crisi econ\xc3\xb2mica a tot el pa\xc3\xads.\n_START_SECTION_\nMoviment antioccidental\n_START_PARAGRAPH_\nDes de l\'occident a l\'orient, els tractats van ser considerats fortament injustos per molts xinesos, i cresqu\xc3\xa9 el seu odi cap als forans aix\xc3\xad com la seva desaprobaci\xc3\xb3 cap al govern imperial, el prestigi del qual havia quedat en dubte amb les derrotes militars davant la Gran Bretanya i el Jap\xc3\xb3. Aquests fracassos, units a la p\xc3\xa8rdua de gran quantitat de territori sense gaireb\xc3\xa9 discussi\xc3\xb3 (Hong Kong, Taiwan, Corea, la regi\xc3\xb3 de l\'Amur, Sakhal\xc3\xadn, parts de Mong\xc3\xb2lia exterior i \xc3\x80sia Central...) van causar una forta commoci\xc3\xb3 en el poble, fins llavors immers en la idea fict\xc3\xadcia d\'una superioritat absoluta de l\'estat xin\xc3\xa8s enfront d\'uns b\xc3\xa0rbars estrangers als quals es menyspreava. Aviat van comen\xc3\xa7ar a c\xc3\xb3rrer rumors sobre crims realitzats impunement pels estrangers, davant els quals el subm\xc3\xads emperador preferia fer els ulls grossos. La gran arribada de missioners occidentals despr\xc3\xa9s de la derrota xinesa tamb\xc3\xa9 va causar friccions amb l\'Esgl\xc3\xa9sia Cat\xc3\xb2lica. A Guizhou, les autoritats locals van manifestar el seu desconcert davant la visi\xc3\xb3 d\'un cardenal que era transportat en una llitera amb la decoraci\xc3\xb3 pr\xc3\xb2pia d\'un governador regional. Totes aquestes desconfiances van desembocar en nombrosos brots de desobedi\xc3\xa8ncia civil en gran part del pa\xc3\xads a la fi del segle\xc2\xa0xix, i es van registrar agressions contra estrangers i xinesos convertits al Cristianisme._NEWLINE_L\'aixecament popular va ser impulsat per un grup conegut com els Yihetuan o "Punys rectes i harmoniosos" (\xe7\xbe\xa9\xe5\x92\x8c\xe6\x8b\xb3), dits b\xc3\xb2xers pels anglesos (en refer\xc3\xa8ncia a la boxa), a causa del ritual d\'arts marcials que practicaven i que, segons ells, els feia immunes a les armes. Eren un grup que es va oposar inicialment a la dinastia manx\xc3\xba dels Qing per\xc3\xb2 m\xc3\xa9s tard s\'hi va i que es va concentrar al nord del pa\xc3\xads, on les pot\xc3\xa8ncies europees havien comen\xc3\xa7at a exigir concessions territorials, ferrovi\xc3\xa0ries i mineres. El novembre de 1897, l\'imperi Alemany va respondre a la mort de dos missioners en la prov\xc3\xadncia de Shandong apoderant-se del port de Qingdao. Al mes seg\xc3\xbcent, una esquadra russa va prendre possessi\xc3\xb3 de L\xc3\xbcshun, al sud de Liaoning. Gran Bretanya i Fran\xc3\xa7a els van seguir i van prendre possessi\xc3\xb3 de Weihai i Zhanjiang, respectivament.\n_START_SECTION_\nLa revolta\n_START_PARAGRAPH_\nEls b\xc3\xb2xers van comen\xc3\xa7ar a incrementar la seva activitat a Shandong el mar\xc3\xa7 de 1898. El detonant de la rebel\xc2\xb7li\xc3\xb3 va oc\xc3\xb3rrer en un petit llogaret de la prov\xc3\xadncia, on uns missioners demandaven el lliurament d\'un temple local que segons ells era una antiga esgl\xc3\xa9sia cat\xc3\xb2lica confiscada per l\'emperador Kangxi (1661-1722), en forta oposici\xc3\xb3 als vilatjans. Les autoritats locals van intervenir en el conflicte, van fallar a favor dels missioners i els van lliurar el control de l\'edifici. Com a resposta, els camperols es van revoltar i van atacar la reconstitu\xc3\xafda esgl\xc3\xa9sia sota el comandament dels b\xc3\xb2xers._NEWLINE_L\'extensi\xc3\xb3 de la rebel\xc2\xb7li\xc3\xb3 va coincidir amb la Reforma dels cent dies (de l\'11 de juny al 21 de setembre de 1898), impulsada per l\'emperador Guangxu amb la finalitat de modernitzar l\'administraci\xc3\xb3, cosa a la qual s\'oposava fortament la seva tia, l\'emperadriu Cixi. Despr\xc3\xa9s d\'una primera derrota dels b\xc3\xb2xers a les mans de l\'ex\xc3\xa8rcit xin\xc3\xa8s en el mes d\'octubre, els rebels van acatar l\'autoritat imperial o, amb m\xc3\xa9s exactitud, la de Cixi, qui va decidir usar-los com mitj\xc3\xa0 per a destruir tota influ\xc3\xa8ncia estrangera a la Xina. Aix\xc3\xad, el govern xin\xc3\xa8s, fortament controlat per l\'emperadriu, va dictar diverses lleis en favor dels b\xc3\xb2xers a partir de gener de 1900, mentre que aquests van concentrar els seus atacs contra els missioners i conversos al Cristianisme. Les creixents protestes dels governs occidentals van ser deso\xc3\xafdes._NEWLINE_En juny d\'aquell any, els b\xc3\xb2xers (als quals es van sumar soldats imperials) van atacar destacament occidentals a Tianjin i Pequ\xc3\xadn. Les ambaixades estrangeres a la capital, a les quals havien fugit els seus ciutadans residents a Pequ\xc3\xadn, es van convertir aviat en objectiu dels b\xc3\xb2xers, encara que la majoria de les delegacions es trobaven b\xc3\xa9 protegides per les seves pr\xc3\xb2pies muralles i la proximitat a la Ciutat Prohibida, on, paradoxalment, havien estat constru\xc3\xafdes per ordre de l\'emperador amb la finalitat de tenir-les sota vigil\xc3\xa0ncia permanent. Les delegacions de la Gran Bretanya, Fran\xc3\xa7a, els Pa\xc3\xafsos Baixos, els Estats Units, R\xc3\xbassia i Jap\xc3\xb3, de fet, compartien el mateix complex defensiu, i a nom\xc3\xa9s uns carrers de dist\xc3\xa0ncia es trobaven les de B\xc3\xa8lgica i Espanya, des d\'on van arribar els seus representants per a posar-se fora de perill.\n_START_SECTION_\nL\'incident b\xc3\xb2xer\n_START_PARAGRAPH_\nNo va poder fer el mateix la delegaci\xc3\xb3 alemanya, de constituci\xc3\xb3 m\xc3\xa9s recent i per aix\xc3\xb2 situada en l\'altre extrem de la ciutat. A les 8h del mat\xc3\xad del 20 de juny, l\'ambaixador alemany Klemens von Ketteler, acompanyat del seu int\xc3\xa8rpret, altres diplom\xc3\xa0tics i una escorta armada va fer cap al Zongli Yamen (Ministeri d\'Afers Exteriors xin\xc3\xa8s). En arribar a l\'extrem occidental del carrer Xizhongbu Hutong, tot just a una illa de cases del ministeri, es van trobar unes tropes de la brigada de la Gu\xc3\xa0rdia Imperial, que va disparar contra la comitiva, ferint de mort Von Ketteler._NEWLINE_De resultes d\'aix\xc3\xb2, les pot\xc3\xa8ncies estrangeres van declarar la guerra a la Xina, el govern de la qual va respondre proclamant les hostilitats. Fins a l\'arribada de les forces militars enviades en la seva ajuda, el mateix personal diplom\xc3\xa0tic hagu\xc3\xa9 de defensar-se del setge dels b\xc3\xb2xers nom\xc3\xa9s amb armes menors i un vell can\xc3\xb3. Van dirigir la defensa el ministre brit\xc3\xa0nic per a la Xina, Claude Maxwell MacDonald, i el coronel japon\xc3\xa8s Shiba Goro._NEWLINE_L\'enfrontament va ser \xc3\xa0mpliament seguit per la premsa internacional, que va descriure tota classe de barbaritats comeses contra els estrangers residents a la Xina, moltes d\'elles enormement exagerades. Aix\xc3\xb2 va provocar un ampli sentiment antixin\xc3\xa8s als Estats Units, Europa i el Jap\xc3\xb3. No obstant aix\xc3\xb2, els principals afectats van ser els cristians xinesos (dels quals la premsa no es va ocupar), que sense poder fugir enlloc van ser objecte de violacions, tortura i assassinats._NEWLINE_Malgrat els seus esfor\xc3\xa7os, els b\xc3\xb2xers no van assolir superar les defenses del recinte. L\'agost, el setge de les ambaixades era aixecat per les tropes enviades per l\'Alian\xc3\xa7a de les Vuit Nacions subscrita pels governs d\'Alemanya, \xc3\x80ustria-Hongria, els Estats Units, Fran\xc3\xa7a, It\xc3\xa0lia, el Jap\xc3\xb3, el Regne Unit i R\xc3\xbassia.\n_START_SECTION_\nOperacions de l\'Alian\xc3\xa7a\n_START_PARAGRAPH_\nL\'ex\xc3\xa8rcit de rescat dels aliats es componia d\'uns 54.000 homes a les ordres del general brit\xc3\xa0nic Alfred Gaselee, dels quals uns 5.000 eren xinesos contraris als b\xc3\xb2xers, 20.840 japonesos, 13.150 russos, 12.020 brit\xc3\xa0nics, 3.520 francesos, 3.420 nord-americans, 900 alemanys, 80 italians i 75 austro-hongaresos. El juliol van desembarcar a prop de Tianjin i van assetjar a la ciutat, que va caure el dia 14. Tamb\xc3\xa9 van capturar els forts de Taku, situats a l\'estuari del riu Hai He, i quatre destructors xinesos, on es va destacar el bar\xc3\xb3 Roger Keyes._NEWLINE_Despr\xc3\xa9s d\'assegurar la zona, l\'ex\xc3\xa8rcit de Gaselee va partir cap a Pequ\xc3\xadn (a 120\xc2\xa0km de dist\xc3\xa0ncia) el 4 d\'agost. La marxa va ser sorprenentment f\xc3\xa0cil malgrat que en el recorregut es trobaven estacionats uns 70.000 soldats imperials i un nombre aproximat de rebels armats, que van preferir evitar els enfrontaments directes. Nom\xc3\xa9s es va produir un combat de certa import\xc3\xa0ncia a Yangcun, a uns 30\xc2\xa0km de Tianjin. No obstant aix\xc3\xb2, l\'avan\xc3\xa7 de les tropes estrangeres va haver d\'alentir-se a causa del mal temps, extremadament humit i amb temperatures de fins a 43\xc2\xa0\xc2\xb0C. L\'ex\xc3\xa8rcit va entrar finalment a Pequ\xc3\xadn el 14 d\'agost, on va aixecar el setge a les ambaixades i posteriorment va procedir a desplegar-se per la ciutat amb la finalitat d\'ocupar-la, registrant-se nombrosos combats rondaires. La fam\xc3\xadlia imperial i la seva cort van abandonar llavors la Ciutat Prohibida i es van refugiar en Xi\'an._NEWLINE_Despr\xc3\xa9s de l\'ocupaci\xc3\xb3, les tropes estrangeres es van lliurar al saqueig, la destrucci\xc3\xb3, els assassinats sumaris i les violacions. La mateixa Ciutat Prohibida i altres depend\xc3\xa8ncies imperials van ser saquejades, arribant a sacrificar-se els animals dels Jardins Imperials per a servir d\'aliment als soldats (cosa que va significar entre altres coses, l\'extinci\xc3\xb3 del c\xc3\xa9rvol del Pare David a la Xina). La poblaci\xc3\xb3 va ser fortament reprimida per a evitar que s\'aixequ\xc3\xa9s novament contra els estrangers a pesar de la destrucci\xc3\xb3 i robatori de les seves propietats. El tracte m\xc3\xa9s dur va provenir dels 900 soldats alemanys, als quals el mateix Kaiser Guillem II havia exhortat el 27 de juliol a "fer que la paraula "alemany" sigui recordada a la Xina durant mil anys, de manera que cap xin\xc3\xa8s torni a atrevir-se si m\xc3\xa9s no a mirar malament a un alemany", dintre d\'un discurs en el qual invocava la mem\xc3\xb2ria dels antics huns (ra\xc3\xb3 per la qual els brit\xc3\xa0nics es referirien als soldats alemanys com a "huns" durant la I Guerra Mundial). L\'octubre, les tropes russes estacionades en la regi\xc3\xb3 de l\'Amur van travessar la frontera i van envair Manx\xc3\xbaria, on tamb\xc3\xa9 van actuar amb viol\xc3\xa8ncia contra la poblaci\xc3\xb3 civil._NEWLINE_Les hostilitats van acabar finalment el 7 de setembre de 1901, quan la dinastia Qing va accedir a signar el Tractat de Xinchou, un nou tractat desigual amb els governs d\'Alemanya, \xc3\x80ustria-Hongria, B\xc3\xa8lgica, Fran\xc3\xa7a, els Estats Units, Espanya, la Gran Bretanya, It\xc3\xa0lia, el Jap\xc3\xb3, Pa\xc3\xafsos Baixos i R\xc3\xbassia.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEl tractat de pau establia el comprom\xc3\xads del govern xin\xc3\xa8s d\'executar 10 oficials implicats en la revolta, pagar 333 milions de d\xc3\xb2lars als vencedors en concepte de reparacions de guerra al llarg de 40 anys, concedir encara m\xc3\xa9s avantatges comercials als estrangers i permetre l\'estacionament de tropes entre Pequ\xc3\xadn i el Mar Groc, amb la finalitat de garantir la seguretat de les ambaixades estrangeres a la capital._NEWLINE_La Xina no va perdre nous territoris aquest cop en gran part perqu\xc3\xa8 els vencedors no van acabar de posar-se d\'acord sobre els l\xc3\xadmits de les seves zones d\'influ\xc3\xa8ncia i/o annexi\xc3\xb3 en el futur. En els anys seg\xc3\xbcents l\'alian\xc3\xa7a es va dissoldre i cadascun dels seus antics integrants va intentar imposar el seu propi pla per a la Xina. Les disputes entre R\xc3\xbassia i Jap\xc3\xb3 pel domini de Manx\xc3\xbaria i Corea van dur finalment a la Guerra russojaponesa de 1905, en la qual es van imposar els nipons. Amb aquesta vict\xc3\xb2ria, Jap\xc3\xb3 va augmentar encara m\xc3\xa9s el prestigi internacional aconseguit en les guerres contra la Xina i va afermar la seva posici\xc3\xb3 com a pot\xc3\xa8ncia hegem\xc3\xb2nica a l\'\xc3\xa0rea, en detriment de R\xc3\xbassia. Amb la finalitat de contrarestar l\'ascens japon\xc3\xa8s, els Estats Units i la Gran Bretanya van decidir m\xc3\xa9s tard reduir el c\xc3\xa0stig imposat a la Xina, invertint gran part de les indemnitzacions de guerra en la concessi\xc3\xb3 de beques a ciutadans xinesos i en la construcci\xc3\xb3 d\'universitats com la de Tsinghua. Els pagaments es reduirien o cancel\xc2\xb7larien definitivament al llarg de l\'d\xc3\xa8cada dels 30, abans del previst._NEWLINE_Per altra banda, la dinastia Qing va quedar desacreditada una vegada m\xc3\xa9s a ulls de l\'opini\xc3\xb3 p\xc3\xbablica, augmentant els suports a l\'establiment d\'una rep\xc3\xbablica. Cixi va tractar de frenar aix\xc3\xb2 abandonant la pol\xc3\xadtica conservadora que havia defensat fins llavors i realitzant m\xc3\xbaltiples reformes en els seus \xc3\xbaltims anys, arribant a prometre l\'establiment d\'un nou r\xc3\xa8gim constitucional el 1916. La seva mort el 1908 va truncar aquests plans, i finalment la Xina es convertiria en una rep\xc3\xbablica despr\xc3\xa9s de la revoluci\xc3\xb3 de 1911. Com a commemoraci\xc3\xb3 de la seva participaci\xc3\xb3 en aquesta expedici\xc3\xb3, els soldats del 9\xc2\xba Cos d\'Infanteria dels Estats Units van rebre el sobrenom de "manx\xc3\xbas" i van afegir la figura d\'un drac imperial al seu uniforme.\n_START_SECTION_\nControv\xc3\xa8rsia a la Xina actual\n_START_PARAGRAPH_\nExisteix certa controv\xc3\xa8rsia en la Xina actual sobre el que fou i van significar els disturbis de 1898-1901. Mentre que algunes fonts la consideren una "rebel\xc2\xb7li\xc3\xb3" o "desordre" (\xe4\xba\x82, mandar\xc3\xad luan), termes que posse\xc3\xafxen un sentit negatiu en xin\xc3\xa8s, uns altres consideren que va ser un moviment patri\xc3\xb2tic en contra de les cont\xc3\xadnues ofenses estrangeres, pel que prefereixen el terme "aixecament" (\xe8\xb5\xb7\xe7\xbe\xa9, qiyi), de car\xc3\xa0cter m\xc3\xa9s positiu. L\'actual govern comunista de la Rep\xc3\xbablica Popular Xina es decanta per aquesta \xc3\xbaltima opci\xc3\xb3 i considera els successos com producte d\'un "moviment patri\xc3\xb2tic". El gener de 2006, el suplement setmanal Freezing Point, pertanyent al peri\xc3\xb2dic China Youth Daily, va ser clausurat per incloure un assaig de Yuan Weishi (professor d\'Hist\xc3\xb2ria de la Universitat de Zhongshan) en el qual es criticava el tractament que es donava en les escoles xineses a la rebel\xc2\xb7li\xc3\xb3 b\xc3\xb2xer i les relacions entre la Xina i els poders estrangers en general durant el segle\xc2\xa0xix. A causa d\'aquesta idea imposada des del govern, s\xc3\xb3n cada vegada menys els ciutadans xinesos que consideren aquest episodi com una rebel\xc2\xb7li\xc3\xb3.'